
DECISIÓ  08/05

Assumpte: Anunci Servidores.com, emès pel Canal Metro 

1. Durant el mes de febrer i març de 2005, set persones formulen una reclamació en relació amb l’anunci esmentat. Les persones reclamants consideren que el contingut de l’anunci és sexista i discriminatori per a les dones, ja que s’utilitza com a reclam publicitari el cos femení per vendre un producte. 

2. El 18 de març de 2005, se sol·licita al Canal Metro l’anunci objecte de les reclamacions.

3. Es localitza una emissió de l’anunci objecte de reclamació el 20 de març de 2005, a les 14.19 hores, a Citytv.

4. El 31 de març de 2005, l’operador de televisió lliura còpia del programa sol·licitat en format CD.

5. L’anunci mostra una noia que balla amb una música dinàmica mentre sosté un cartell amb les mans on s’indica les condicions dels producte que s’ofereix. En el transcurs de l’anunci, l’objectiu de la càmera alterna l’enfocament del cartell amb l’escot de la dona, molt obert i que permet veure gran part del seus pits, que es mou mentre balla. 

Durant tota la durada de l’anunci, en el marge superior esquerre figura el producte que s’anuncia i el número de telèfon. 

En les darreres pantalles de l’espot s’especifica la capacitat de les línies ADSL així com el preu per mes i els requisits de les trucades. A continuació, en una pantalla amb el fons blau, apareix l’eslògan de la campanya: “No pases por el tubo”.   

6. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 27 d’abril de 2005, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell estima les reclamacions perquè entén que l’anunci reprodueix estereotips de gènere, que és un dels factors que influeixen en la perpetuació d’actituds socials discriminatòries envers les dones. 
El Consell entén que l’anunci, objecte de les reclamacions utilitza la imatge de la dona sense justificació, fet que dificulta la conscienciació social de la igualtat necessària entre dones i homes, i insta als operadors a tenir-ho present en el moment que contractin publicitat. 

7. El Consell acorda comunicar aquesta decisió a les persones interessades, a Canal Metro i a Citytv.

Barcelona, 27 d’abril de 2005

El president,

Francesc Codina i Castillo

